《题彭希益惜阴堂》
明代·夏原吉

星沙控荆湖，属邑十有二。罗湘甲西北，山水独佳丽。

彭君生其间，钟此山水异。襟宇既轩豁，丰仪更清粹。

垂髫被庭训，诗礼日讲肄。谆谆期有成，勉勉冀无坠。

岂谓霜露严，毒被椿木瘁。彷徨痛遗业，感慨念先志。

乾乾仰居诸，耿耿忘食寐。搆堂名惜阴，于以自箴励。

朝斯万卷开，夕尔一篝继。探搜圣贤心，玩索古今事。

毫芒靡或遗，纤悉必精至。时当大比秋，蹋槐赴乡试。

声华动场屋，文藻贲同类。惟君自持谦，不欲早干位。

春闱暂垂翮，卒业辟雍地。清修日益勤，阃奥愈深诣。

嗟予素薄劣，忝有乡曲谊。每瞻惜阴堂，中心窃怀愧。

愿言慎终始，毋使亏一篑。行当驭长风，扶摇九天际。

宫花醉蒲萄，黄金耀名字。远追伊召心，光辅尧舜治。

功成铭鼎彝，芳誉永无替。回视惜阴堂，煌煌孰能企。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。